CELEX: 32021D0942
Language: da
Date: 2021-06-10 00:00:00
Title: Kommissionens gennemførelsesafgørelse (EU) 2021/942 af 10. juni 2021 om regler for anvendelsen af Rådets direktiv 2006/112/EF for så vidt angår opstilling af en liste over tredjelande med hvilke Unionen har indgået en aftale om gensidig bistand med en retsvirkning, der svarer til reglerne i Rådets direktiv 2010/24/EU og Rådets forordning (EU) nr. 904/2010

11.6.2021   
               
               
                  DA
               
               
                  Den Europæiske Unions Tidende
               
               
                  L 205/80
               
            
         KOMMISSIONENS GENNEMFØRELSESAFGØRELSE (EU) 2021/942
         af 10. juni 2021
         om regler for anvendelsen af Rådets direktiv 2006/112/EF for så vidt angår opstilling af en liste over tredjelande med hvilke Unionen har indgået en aftale om gensidig bistand med en retsvirkning, der svarer til reglerne i Rådets direktiv 2010/24/EU og Rådets forordning (EU) nr. 904/2010
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 369m, stk. 3, og
         ud fra følgende betragtninger:
         
                     (1)
                  
                  
                     Det indre markeds funktion, globaliseringen og de teknologiske ændringer har medført en eksplosiv vækst inden for elektronisk handel og følgelig fjernsalg af varer og tjenester til medlemsstater fra leverandører, som enten er etableret i andre medlemsstater eller i tredjelandsområder eller tredjelande.
                  
               
                     (2)
                  
                  
                     Direktiv 2006/112/EF blev ændret ved direktiv (EU) 2017/2455 (2) og direktiv (EU) 2019/1995 (3) for at tilpasse merværdiafgiftssystemet til den elektroniske handel ved at sikre effektiv opkrævning af momsen gennem en minimering af den administrative byrde for både afgiftspligtige personer og skattemyndigheder og for at modernisere den retlige ramme for moms med hensyn til grænseoverskridende e-handel fra virksomhed til forbruger.
                  
               
                     (3)
                  
                  
                     Ifølge artikel 369m, stk. 1, litra c), tillader medlemsstaterne afgiftspligtige personer, der er etableret i et tredjeland, med hvilket Unionen har indgået en aftale om gensidig bistand svarende til reglerne i Rådets direktiv 2010/24/EU (4) og Rådets forordning (EU) nr. 904/2010 (5), at gøre brug af særordningen, når de foretager fjernsalg af varer fra dette tredjeland, uden at være repræsenteret ved en formidler, der er etableret i Fællesskabet.
                  
               
                     (4)
                  
                  
                     Aftalen mellem Den Europæiske Union og Kongeriget Norge om administrativt samarbejde, bekæmpelse af svig og inddrivelse af fordringer på momsområdet (6) trådte i kraft den 1. september 2018.
                  
               
                     (5)
                  
                  
                     Den aftale har en retsvirkning, der svarer til reglerne i direktiv 2010/24/EU og forordning (EU) nr. 904/2010, eftersom der indføres en fælles ordning for samarbejde navnlig med hensyn til informationsudveksling, som skal gøre det muligt for de myndigheder, der er ansvarlige for anvendelsen af momslovgivningen, at yde hinanden bistand for at sikre overholdelse af lovgivningen og beskyttelse af momsindtægterne. Der ydes også bistand til sikring af korrekt momsansættelse, bekæmpelse af momssvig og inddrivelse af fordringer i forbindelse med moms. Aftalen indeholder regler og procedurer for administrativt samarbejde og inddrivelsesbistand, der svarer til de regler og procedurer, der er fastsat i direktiv 2010/24/EU og forordning (EU) nr. 904/2010, og fastsætter forpligtelser for kompetente myndigheder til at bistå hinanden, der svarer til forpligtelserne i direktiv 2010/24/EU og forordning (EU) nr. 904/2010.
                  
               
                     (6)
                  
                  
                     Kongeriget Norge bør følgelig oplistes som et tredjeland, med hvilket Unionen har indgået en aftale om gensidig bistand, jf. artikel 369m, stk. 1, litra c), i direktiv 2006/112/EF.
                  
               
                     (7)
                  
                  
                     Eftersom de relevante bestemmelser i direktiv 2006/112/EF finder anvendelse fra den 1. juli 2021, er det hensigtsmæssigt, at nærværende afgørelse finder anvendelse fra denne dato.
                  
               
                     (8)
                  
                  
                     Foranstaltningerne i denne afgørelse er i overensstemmelse med udtalelse fra Det Stående Udvalg for Administrativt Samarbejde —
                  
               VEDTAGET DENNE AFGØRELSE:
         
            Artikel 1
            Det tredjeland, med hvilket Unionen har indgået en aftale om gensidig bistand med en retsvirkning, der svarer til reglerne i direktiv 2010/24/EU og forordning (EU) nr. 904/2010 er Kongeriget Norge.
         
         
            Artikel 2
            Denne afgørelse træder i kraft på tyvendedagen efter offentliggørelsen i Den Europæiske Unions Tidende.
            Den anvendes fra den 1. juli 2021.
         
         
            Udfærdiget i Bruxelles, den 10. juni 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 11.12.2006, s. 1.
         
            (2)  Rådets direktiv (EU) 2017/2455 af 5. december 2017 om ændring af direktiv 2006/112/EF og 2009/132/EF for så vidt angår visse momsforpligtelser i forbindelse med levering af ydelser og fjernsalg af varer (EUT L 348 af 29.12.2017, s. 7).
         
            (3)  Rådets direktiv (EU) 2019/1995 af 21. november 2019 om ændring af direktiv 2006/112/EF for så vidt angår bestemmelserne om fjernsalg af varer og visse indenlandske leveringer af varer (EUT L 310 af 2.12.2019, s. 1).
         
            (4)  Rådets direktiv 2010/24/EU af 16. marts 2010 om gensidig bistand ved inddrivelse af fordringer i forbindelse med skatter, afgifter og andre foranstaltninger (EUT L 84 af 31.3.2010, s. 1).
         
            (5)  Rådets forordning (EU) nr. 904/2010 af 7. oktober 2010 om administrativt samarbejde og bekæmpelse af svig vedrørende merværdiafgift (EUT L 268 af 12.10.2010, s. 1).
         
            (6)  EUT L 195 af 1.8.2018, s. 3.